Spioenasiebande-saak: NVG sê oor Zuma-klagtePres. Zuma tydens Vryheidsdagvieringe op 27 April 2016 in Giyani. Foto: Elmond Jiyane Shaun Abrahams, hoof van die NVG, het bekend gemaak dat die NVG aansoek sal doen om verlof tot appèl teen die Noord-Gautengse hooggeregshof se uitspraak. Volgens Abrahams het die hooggeregshof se uitspraak verreikende gevolge rakende die skeiding van magte, insluitend die mag van die NVG, en is die besluit gevolglik gemaak om aansoek te doen om verlof tot appèl. Abrahams het gesê hy het die besluit geneem nadat hy regsadvies ingewin en ook met senior lede van die NVG geraadpleeg het. Volgens hom is hy bewus daarvan dat sy besluit hom kritiek op die hals gaan haal, maar tree hy “sonder vrees, begunstiging of vooroordeel” op en sal hy als in sy vermoë doen om sy “grondwetlike verpligtinge” na te kom. “Dit is nie my werk om almal tevrede te stel nie.” Die Noord-Gautengse hooggeregshof het op 29 April beslis dat die besluit om 783 korrupsie-aanklagte teen Zuma oor die sogenaamde spioenasiebande te laat vaar, irrasioneel was. Mokotedi Mpshe, destydse hoof van die NVG, het in 2009 besluit om Zuma, toe net ANC-president, nie te vervolg nie. ‘n Volbank regters het egter bevind dat Mpshe onder druk was en gevolglik besluit het om Zuma nie te vervolg nie. “Die hof bevind dat die besluit van 1 April 2009 om die saak te laat vaar, irrasioneel was en tersyde gestel moet word. Zuma moet tereg staan op die aanklagtes soos uiteengesit in die akte van beskuldiging.” Lees alle vorige berigte oor die sogenaamde spioenasiebande-saak op Maroela Media.